
ROZSUDOK V MENE SLOVENSKEJ REPUBLIKY Okresný súd Poprad sudcom JUDr. Františkom Zeleným, v právnej veci žalobcu: Všeobecná úverová banka, a.s.; skrátený názov: VÚB, a.s., Mlynské nivy 1, Bratislava, IČO: 31 320 155, práv. zast. Advokátska kancelária Gallo s.r.o., Jilemnického 30, Martin, IČO: 36715352, proti žalovanému: A. B., nar. X.X.XXXX, C. XXX, PSČ 086 04 v konaní o zaplatenie 493,49 eur s prísl., takto rozhodol: I. Žalovaný j e p o v i n n ý zaplatiť žalobcovi sumu 493,49 eur spolu s úrokom z omeškania vo výške 5 % ročne od 29.3.2022 do zaplatenia na účet žalobcu, vedený vo D., E., č. účtu: F. XXXX XXXX XXXX XXXX XXXX, VS: 21533079, všetko do 3 dní od právoplatnosti rozsudku. II. Žalobca má voči žalovanému nárok na náhradu trov konania v rozsahu 100 % s tým, že o výške náhrady rozhodne súd I. inštancie samostatným uznesením po právoplatnosti rozhodnutia, ktorým sa konanie končí. odôvodnenie: 1. Žalobca sa žalobou doručenou súdu dňa 25.11.2024 domáhal, aby zaviazal žalovaného zaplatiť mu 493,49,- eur s príslušenstvom. Žalobu v písomnom podaní odôvodnil tým, že je právnym nástupcom spoločnosti Consumer finance holding a. s. z titulu zlúčenia uvedenej spoločnosti. Dňa 7.11.2019 žalobca uzavrel so žalovaným pod č. 21533079/9119803104 zmluvu o úvere, na základe ktorej poskytol žalovanému sumu 659,- eur na kúpu spotrebného tovaru a to za podmienok uvedených v zmluve. Žalovaný pri podpise zmluvy uhradil akontáciu vo výške 100,- eur na zvyšok kúpnej ceny tovaru, ktorá bola 759,- eur. Žalovaný sa zaviazal úver uhradiť v 60 mesačných splátkach po 16,88,- eur a to až do celkovej sumy pôžičky vo výške 1012,80,- eur. Ku dňu podania žaloby žalovaný uhradil mimo akontácie čiastku 405,12,- eur. Žalovaný porušil zmluvné podmienky neuhrádzaním úveru riadne a včas. Na základe tejto skutočnosti žalobca listom zo dňa 24.2.2022 upozornil žalovaného na nesplácanie úveru a poskytol mu lehotu na doplatenie splátok viac ako 30 dní s výhradou možnosti zosplatnenia úveru. Pretože žalovaný omeškané splátky neuhradil, pristúpil k vyhláseniu splatnosti úveru listom zo dňa 21.3.2022. Celkový dlh žalovaného ku dňu podania návrhu pozostáva zo sumy 493,49,- eur. Ku dňu podania žaloby mal žalovaný uhradiť 998,61,- eur. Uhradil sumu 505,12,- eur spolu s akontáciou. Rozdiel je žalovaná istina. 2.Na preukázanie svojich tvrdení predložil notársku zápisnicu, zmluvu o úvere, štandardné európske informácie, obchodné podmienky, žiadosť žalovaného o poskytnutie viazaného spotrebiteľského úveru, predžalobnú výzvu, oznámenie o vyhlásení okamžitej splatnosti úveru, prehľad úverového účtu. 3.Žalovaný sa k veci ústne ani písomne nevyjadril napriek tomu, že mu bola žaloba s prílohami riadne doručená.
4.Súd na základe vykonaného dokazovania, oboznámením listinných dôkazov a to: notárskej zápisnice, zmluvy o úvere, štandardných európskych informácií, obchodných podmienok, žiadosti žalovaného o poskytnutie viazaného spotrebiteľského úveru, predžalobnej výzvy, oznámenia o vyhlásení okamžitej splatnosti úveru, prehľadu úverového účtu zistil nasledovný skutkový stav: 5.Dňa 11.12.2017 notárka JUDr. Ľubica Floriánová vyhotovila pod č. N3283/2017 notársku zápisnicu, v ktorej bol spísaný právny úkon a to projekt rozdelenia zlúčenín spoločnosti Consumer Finance Holding, a. s., VÚB, a. s., VÚB leasing, a. s. 6. Dňa 7.11. 2019 žalovaný požiadal banku o poskytnutie viazaného spotrebiteľského úveru vo výške 659 eur so splatnosťou úveru do 60 mesiacov. Súhlasil s tým, aby komunikácia s veriteľom prebiehala prostredníctvom elektronických komunikačných zariadení. Udelil súhlas banke, aby jeho zamestnávateľ alebo iná osoba . ktorá vie potvrdiť pravdivosť údajov uvádzaných v žiadosti, poskytli banke informáciu o pravdivosti uvedených údajov na účel posúdenia schopnosti splácať úver. 7.Dňa 7.11.2019 strany uzavreli zmluvu o úvere evidovanú pod č. 9119803104, v ktorej v v časti I. žalovaný deklaroval svoje osobné údaje , sociálny status, osobné výdaje, v časti II zamestnanie, príjem . Podľa bodu III zmluvy sa veriteľ zaviazal poskytnúť žalovanému úver 659,00,- eur na kúpu nešpecifikovaného tovaru v kúpnej cene 759,00,- eur. Žalovaný sa zaviazal pôžičku uhradiť v počte splátok 60, výške splátok 16,88 eur, dátumom prvej splátky 20.12.2019, termínom ďalších splátok vždy 20-teho dňa v mesiaci, doby trvania zmluvy 60 mesiacov, ročnou úrokovou sadzbou 20,33 %, celkovou čiastku na zaplatenie 1012,80,- eur, RPMN 20,33 % celkovými nákladmi spotrebiteľa 353,80,- eur, akontáciou 100,- eur . Súčasťou zmluvy boli štandartné európske informácie o spotrebiteľskom úvere, informácie o RPMN a obchodné podmienky. 8.Listom zo dňa 24.2.2022 žalobca vyzval žalovaného na úhradu nedoplatku vo výške 50,64,- eur v lehote do 16.3.2022 a upozornil ho na možnosť vyhlásenia predčasnej splatnosti celého úveru. Výzvu prevzal rodinný príslušník žalovaného dňa 3.3.2022. 9.Listom zo dňa 23.3.2022 žalobca žalovanému oznámil vyhlásenie okamžitej splatnosti úveru ku dňu 21.3.2022 a zároveň ho vyzval na úhradu dlžnej čiastky vo výške 493,49,- eur do 22.4.2022. 10.Podľa prehľadu úverového účtu žalovaného, tento dňa 7.11.2019 uhradil akontáciu 100,- eur a od 20.12.2019 realizoval úhrady v splátkach po 16,88,- eur. V období od 20.12. 2019 do 30.11. 2021 žalovaný uhradil celkom 505,12,- eur. Na úverovom účte žalobca eviduje splátky 998,61,- eur, pokutu 78,84,- eur úhrady 505,12 a zostatok 572,33,- eur . Poslednú úhradu vo výške mesačnej splátky žalobca eviduje dňom 30.11.2021. Podľa § 9 zákona č. 129/2010 Z.z. (1) Zmluva o spotrebiteľskom úvere musí mať písomnú formu. Každá zmluvná strana dostane najmenej jedno jej vyhotovenie v listinnej podobe alebo na inom trvanlivom médiu, ktoré je dostupné spotrebiteľovi. (2) Zmluva o spotrebiteľskom úvere okrem všeobecných náležitostí podľa Občianskeho zákonníka musí obsahovať tieto náležitosti: a) druh spotrebiteľského úveru, b) obchodné meno, sídlo a identifikačné číslo veriteľa, ak ide o právnickú osobu, alebo meno, priezvisko, miesto podnikania alebo adresu trvalého pobytu a identifikačné číslo veriteľa, ak ide o fyzickú osobu; ak je spotrebiteľský úver ponúkaný alebo zmluva o spotrebiteľskom úvere uzavieraná prostredníctvom finančného agenta, zmluva o spotrebiteľskom úvere obsahuje aj údaje o ňom v rozsahu údajov ako u veriteľa, podľa toho, či ide o finančného agenta právnickú osobu alebo fyzickú osobu, c) adresu predávajúceho, na ktorej môže spotrebiteľ uplatniť reklamáciu alebo sťažnosť, d) meno, priezvisko a adresu trvalého pobytu spotrebiteľa, e) identifikáciu osoby, ktorej vlastnícke právo k tovaru alebo službe neprechádza na spotrebiteľa okamihom odovzdania a prevzatia tovaru alebo služby, a podmienky nadobudnutia vlastníckeho práva k tomuto tovaru alebo službe spotrebiteľom, f) dobu trvania zmluvy o spotrebiteľskom úvere a termín konečnej splatnosti spotrebiteľského úveru, g) celkovú výšku a konkrétnu menu spotrebiteľského úveru a podmienky upravujúce jeho čerpanie,
h) opis tovaru alebo služby, na ktoré sa zmluva o spotrebiteľskom úvere vzťahuje, a cenu tovaru alebo služby, ak ide o spotrebiteľský úver vo forme odloženej platby za tovar alebo poskytnutú službu alebo ak ide o zmluvu o viazanom spotrebiteľskom úvere, i) úrokovú sadzbu spotrebiteľského úveru, podmienky, ktoré upravujú jej uplatňovanie, index alebo referenčnú úrokovú sadzbu, na ktorý je výška úrokovej sadzby spotrebiteľského úveru naviazaná, ako aj časové obdobia, v ktorých dochádza k zmene výšky úrokovej sadzby spotrebiteľského úveru, podmienky a spôsob vykonania tejto zmeny; ak sa za rôznych podmienok uplatňujú rôzne úrokové sadzby spotrebiteľského úveru, uvádzajú sa tieto informácie o všetkých uplatniteľných úrokových sadzbách spotrebiteľského úveru, j) ročnú percentuálnu mieru nákladov a celkovú čiastku, ktorú musí spotrebiteľ zaplatiť, vypočítané na základe údajov platných v čase uzatvorenia zmluvy o spotrebiteľskom úvere; uvedú sa všetky predpoklady použité na výpočet tejto ročnej percentuálnej miery nákladov, k) výšku, počet a termíny splátok istiny, úrokov a iných poplatkov, prípadné poradie, v ktorom sa budú splátky priraďovať k jednotlivým nesplateným zostatkom s rôznymi úrokovými sadzbami spotrebiteľského úveru na účely jeho splatenia, l) právo spotrebiteľa vyžiadať si výpis z účtu vo forme amortizačnej tabuľky podľa odseku 5, ak sa amortizuje istina na základe zmluvy o spotrebiteľskom úvere na dobu určitú, a to bezplatne a kedykoľvek počas celej doby trvania zmluvy o spotrebiteľskom úvere, m) súhrnný prehľad, ktorý obsahuje lehoty a podmienky splácania úrokov a súvisiacich pravidelných a nepravidelných poplatkov, ak sa poplatky a úroky majú platiť bez amortizácie istiny, n) prípadne poplatky za vedenie jedného alebo viacerých účtov, na ktorých sa zaznamenávajú platobné transakcie a čerpania, ak je otvorenie účtu povinné, spoločne s poplatkami za používanie platobných prostriedkov na platobné transakcie a čerpania a inými poplatkami vyplývajúcimi zo zmluvy o spotrebiteľskom úvere a podmienkami, za akých sa tieto poplatky môžu zmeniť, o) úrokovú sadzbu, ktorá sa použije v prípade omeškania spotrebiteľa s platením splátok, a spôsob jej úpravy a prípadné poplatky pri neplnení zmluvy o spotrebiteľskom úvere, p) upozornenie týkajúce sa následkov nesplácania spotrebiteľského úveru, q) veriteľom vyžadované ručenie alebo poistenie, r) výšku poplatkov hradených spotrebiteľom za úkony notára, ak sú veriteľovi známe, s) informácie o právach podľa § 15 a podmienky ich uplatnenia, t) právo na splatenie spotrebiteľského úveru pred lehotou splatnosti, postup pri takom splatení spotrebiteľského úveru a spôsob určenia výšky poplatku za splatenie spotrebiteľského úveru pred lehotou splatnosti podľa § 16, u) spôsob zániku záväzku zo zmluvy o spotrebiteľskom úvere, v) informáciu o možnosti mimosúdneho riešenia sporov zo zmluvy o spotrebiteľskom úvere, w) právo na odstúpenie od zmluvy o spotrebiteľskom úvere, lehotu, počas ktorej možno toto právo uplatniť, a ďalšie podmienky jeho vykonania vrátane informácie o povinnosti spotrebiteľa zaplatiť čerpanú istinu a príslušný úrok podľa § 13 ods. 3, ako aj o výške úroku za deň alebo o spôsobe jej výpočtu, x) názov a adresu príslušného kontrolného orgánu podľa § 23, y) priemernú hodnotu ročnej percentuálnej miery nákladov na príslušný spotrebiteľský úver platnú k dňu podpisu zmluvy o spotrebiteľskom úvere, zverejnenú podľa § 21 ods. 2 za príslušný kalendárny štvrťrok; platnou priemernou hodnotou ročnej percentuálnej miery nákladov na príslušný spotrebiteľský úver pri zmluvách o spotrebiteľskom úvere uzatvorených do 15 kalendárnych dní po zverejnení priemernej hodnoty ročnej percentuálnej miery nákladov za príslušný kalendárny štvrťrok je priemerná hodnota ročnej percentuálnej miery nákladov na príslušný spotrebiteľský úver za predchádzajúci kalendárny štvrťrok. (3) Ak zmluva o spotrebiteľskom úvere na dobu určitú obsahuje dohodu o amortizácii istiny, je veriteľ povinný poskytnúť spotrebiteľovi výpis z účtu vo forme amortizačnej tabuľky, a to bezplatne a kedykoľvek počas celej doby trvania zmluvy o spotrebiteľskom úvere. (4) Ak ide o zmluvu o spotrebiteľskom úvere, podľa ktorej splátky spotrebiteľa nevedú k okamžitej zodpovedajúcej amortizácii celkovej výšky úveru, ale v období a za podmienok ustanovených v zmluve o spotrebiteľskom úvere alebo v inej zmluve sa použijú na vytvorenie kapitálu, je veriteľ povinný zrozumiteľne a stručne uviesť, či použitie takto vytvoreného kapitálu zaručuje splatenie celkovej výšky spotrebiteľského úveru čerpaného na jej základe. (5) Amortizačná tabuľka podľa odseku 3 uvádza splátky, ktoré sa majú zaplatiť, a lehoty a podmienky ich úhrady vrátane rozpisu každej splátky s uvedením amortizácie istiny, úrokov vypočítaných na základe úrokovej sadzby spotrebiteľského úveru a prípadne i dodatočné náklady; ak úroková sadzba nie je fixná
alebo sa dodatočné náklady podľa zmluvy o spotrebiteľskom úvere môžu zmeniť, amortizačná tabuľka zrozumiteľne a stručne uvádza, že údaje v nej uvedené budú platné len do najbližšej zmeny úrokovej sadzby spotrebiteľského úveru alebo dodatočných nákladov v súlade so zmluvou o spotrebiteľskom úvere. (6) Spotrebiteľ sa nemôže vzdať práv, ktoré mu vyplývajú z tohto zákona. (7) Veriteľovi alebo finančnému agentovi sa zakazuje predkladať spotrebiteľovi návrhy zmlúv, ktorých zrejmým účelom je obchádzanie ustanovení tohto zákona; za takéto konanie sa považuje aj to, že sa čerpanie finančných prostriedkov alebo zmluvy o spotrebiteľskom úvere zahrnú do zmlúv o úvere, ktorých povaha alebo účel by umožnili vyhnúť sa uplatňovaniu tohto zákona. Ak veriteľ využil omyl spotrebiteľa a použil zmluvné podmienky, ktorými vylúčil aplikáciu ustanovení vzťahujúcich sa na spotrebiteľské úvery, považuje sa zmluva za zmluvu o spotrebiteľskom úvere, ak veriteľ nepreukáže, že nemal úmysel obísť tento zákon. (8) Veriteľ alebo finančný agent nesmie ponúkať spotrebiteľovi výber rozhodného práva k zmluve o spotrebiteľskom úvere, ktorého zrejmým cieľom je zbaviť spotrebiteľa práv, ktoré mu priznáva tento zákon. (9) Od spotrebiteľa nemôže veriteľ požadovať úrok, poplatky alebo akékoľvek iné plnenie, ktoré nie sú ustanovené zákonom alebo uvedené v zmluve o spotrebiteľskom úvere alebo jej prílohách. (10) Veriteľovi sa zakazuje požadovať od spotrebiteľa úhradu poplatkov, náhradu nákladov alebo inú odplatu za vedenie, evidenciu alebo správu spotrebiteľského úveru alebo účtu alebo zrušenie účtu, na ktorom je vedený spotrebiteľský úver a ktorého zriadenie alebo vedenie je podmienkou poskytnutia spotrebiteľského úveru alebo poskytnutia spotrebiteľského úveru za ponúkaných podmienok; to neplatí, ak ide o účet podľa § 708 až 715 Obchodného zákonníka, osobitného zákona 18a) alebo o osobitnú službu, ktorá nie je podmienkou úverového vzťahu a ktorej podmienkou poskytnutia je písomný súhlas spotrebiteľa. Podľa § 11 uvedeného zákona (1)Poskytnutý spotrebiteľský úver sa považuje za bezúročný a bez poplatkov, ak a) zmluva o spotrebiteľskom úvere nemá písomnú formu podľa § 9 ods. 1 a neobsahuje náležitosti podľa § 9 ods. 2 písm. a) až k), r) a y) a § 10 ods. 1, b) je v zmluve o spotrebiteľskom úvere uvedená nesprávne ročná percentuálna miera nákladov v neprospech spotrebiteľa. (2) Ak veriteľ nekonal s odbornou starostlivosťou podľa § 7 ods. 1, nie je oprávnený vyžadovať od spotrebiteľa jednorazové splatenie spotrebiteľského úveru. Podľa § 52 O.z. (1) Spotrebiteľskou zmluvou je každá zmluva bez ohľadu na právnu formu, ktorú uzatvára dodávateľ so spotrebiteľom. (2) Ustanovenia o spotrebiteľských zmluvách, ako aj všetky iné ustanovenia upravujúce právne vzťahy, ktorých účastníkom je spotrebiteľ, použijú sa vždy, ak je to na prospech zmluvnej strany, ktorá je spotrebiteľom. Odlišné zmluvné dojednania alebo dohody, ktorých obsahom alebo účelom je obchádzanie tohto ustanovenia, sú neplatné. Na všetky právne vzťahy, ktorých účastníkom je spotrebiteľ, sa vždy prednostne použijú ustanovenia Občianskeho zákonníka, aj keď by sa inak mali použiť normy obchodného práva. (3) Dodávateľ je osoba, ktorá pri uzatváraní a plnení spotrebiteľskej zmluvy koná v rámci predmetu svojej obchodnej alebo inej podnikateľskej činnosti. Podľa § 54 ods. 1, 2, 3 OZ, zmluvné podmienky upravené spotrebiteľskou zmluvou sa nemôžu odchýliť od tohto zákona v neprospech spotrebiteľa. Spotrebiteľ sa najmä nemôže vopred vzdať svojich práv, ktoré mu tento zákon priznáva, alebo si inak zhoršiť svoje zmluvné postavenie. V pochybnostiach o obsahu spotrebiteľských zmlúv platí výklad, ktorý je pre spotrebiteľa priaznivejší. V pochybnostiach o význame zmluvnej podmienky s výklad priaznivejší pre spotrebiteľa neuplatní, ak právo na príslušnom orgáne uplatňuje právnická osoba založená alebo zriadená na ochranu spotrebiteľa. Podľa § 565 O.z. Ak ide o plnenie v splátkach, môže veriteľ žiadať o zaplatenie celej pohľadávky pre nesplnenie niektorej splátky, len ak to bolo dohodnuté alebo v rozhodnutí určené. Toto právo však môže veriteľ použiť najneskôr do splatnosti najbližšie nasledujúcej splátky.
11.S poukazom na vyššie uvedené skutočnosti a citované zákonné ustanovenia mal súd preukázané, že žaloba je dôvodná. Strany dňa 7.11.2019 na základe žiadosti žalovaného uzavreli formulárovú zmluvu o poskytnutí označeného typu úveru, ktorá svojim obsahom je zmluvou spotrebiteľskou. Žalovanému bol poskytnutý úver vo výške 659,00,- eur s dohodnutými podmienkami splatnosti. Na jeho úhradu žalovaný zaplatil celkom 405,12,- eur bez akontácie. Súd s prihliadnutím k rozhodovacej činnosti súdov a to rozsudku Súdneho Dvora EÚ zo dňa 9.11.2016 vo veci C 42/2015 , uznesenie NS SR sp. zn. 3Cdo 146/2017 a sp. zn. 5 Cdo 42/2020 dospel k záveru, že zmluva obsahuje všetky podstatné náležitosti upravené zákonom, o.i. typ a sumu úveru, dobu trvania zmluvy, termíny splátok, výšku splátky a.i. Po zosplatnení pohľadávky z dôvodu omeškania dlžníka s úhradou minimálne troch splátok predstavuje rozdiel medzi dlžnou čiastkou ku dňu zosplatnenia 898,61,- eur a uhradenou istinou 405,12,- eur sumu 493,49,- eur. 12.O úroku z omeškania súd rozhodol v súlade s ust. § 517 OZ a § 3 nar. vlády SR č. 87/1995 Z. z. v platnom znení. Pre neplnenie podmienok zmluvy žalobca úver zosplatnil a vyzval žalovaného na jeho úhradu v stanovenej lehote. K prvému dňu omeškania predstavovala výška zákonného úroku z omeškania 5,00 % ročne. 13.O trovách konania súd rozhodol podľa § 255 a § 262 CSP. Žalobca bol s prihliadnutím k uplatnenej a priznanej istine úspešný v rozsahu 100 %. O výške náhrady rozhodne súd samostatným uznesením po právoplatnosti rozhodnutia, ktorým sa konanie končí. Poučenie: Proti tomuto rozsudku je možné podať odvolanie do 15 dní od doručenia rozsudku na tunajšom súde vo dvoch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že neboli splnené procesné podmienky, súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, rozhodoval vylúčený sudca alebo nesprávne obsadený súd, konanie má inú vadu, ktorá mohla mať za následok nesprávne rozhodnutie vo veci, súd prvej inštancie nevykonal navrhnuté dôkazy, potrebné na zistenie rozhodujúcich skutočností, súd prvej inštancie dospel na základe vykonaných dôkazov k nesprávnym skutkovým zisteniam, zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak sa týkajú procesných podmienok, sa týkajú vylúčenia sudcu alebo nesprávneho obsadenia súdu, má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo ich odvolateľ bez svojej viny nemohol uplatniť v konaní pred súdom prvej inštancie. Ak žalovaný dobrovoľne nesplní, čo mu ukladá vykonateľné rozhodnutie, žalobca môže podať návrh na vykonanie exekúcie podľa Exekučného poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2025:8724204979.2 (dáta aktuálne k 9. 11. 2026). Záväzné je znenie zverejnené súdom.




